Fico, Robert, podpredseda NR SR (2010-09-07):
Vážené dámy a páni, som nútený na schôdzi Národnej rady Slovenskej republiky reagovať na skutočnosť, ktorá nemá na pôde Národnej rady Slovenskej republiky ani na celej slovenskej politickej scéne žiadne porovnanie: 31. augusta 2010 predseda Národnej rady Slovenskej republiky pán Sulík odoslal, pravdepodobne, všetkým starostom a primátorom na Slovensku oficiálny list v súvislosti s konaním referenda 18. septembra 2010. V liste okrem iného žiada primátorov a starostov, aby o konaní referenda informovali svojich spoluobčanov prostredníctvom miestneho rozhlasu, čo sa dá považovať za zneužitie postavenia predsedu Národnej rady na propagáciu referenda, ktoré iniciovala práve politická strana, na čele ktorej stojí predseda Národnej rady. Oveľa závažnejšie však je, vážené dámy a páni, že v tom istom liste predseda Národnej rady Slovenskej republiky oznamuje starostom a primátorom nasledujúcu informáciu. Budem citovať z listu pána predsedu Národnej rady: „Význam referenda potvrdzuje aj to, že sa na ňom zúčastnia všetci traja najvyšší ústavní činitelia, predsedníčka vlády Slovenskej republiky Iveta Radičová, prezident Slovenskej republiky Ivan Gašparovič, pokiaľ sa v stanovenom čase stihne vrátiť zo zahraničnej cesty, ja ako podpredseda parlamentu a rovnako aj predseda najsilnejšej opozičnej strany SMER – sociálna demokracia Robert Fico.“ Čakám, pochopiteľne, na vyjadrenie prezidenta Slovenskej republiky, ktorý sa v piatok vráti zo zahraničnej cesty. Pokiaľ ide o moju osobu, chcem pred celou Národnou radou Slovenskej republiky vyhlásiť, že som nikdy neposkytol verejnosti žiadnu informáciu o mojom úmysle referenda sa zúčastniť. Naopak, predsedníctvo strany, ktorú vediem, dalo k referendu jednoznačné stanovisko, že referendum za daných podmienok nepodporí a ani nemôže odporučiť svojim členom a sympatizantom, aby sa ho zúčastnili. Pýtam sa, vážené dámy a páni, ako je možné, že druhý najvyšší ústavný činiteľ Slovenskej republiky si dovolí vo svojom oficiálnom liste, zaslanom pravdepodobne všetkým primátorom a starostom, bez môjho súhlasu a bez akéhokoľvek môjho verejného vyhlásenia oznámiť, že sa referenda zúčastním. Predseda Národnej rady Slovenskej republiky ma o pripravovanom liste, samozrejme, neinformoval a dozvedeli sme sa o ňom až po početných sťažnostiach primátorov a starostov, ktorí rovnako reagujú aj na časť bilbordov politickej strany SaS, na ktorých je na podporu účasti v referende použité moje priezvisko. Viem si predstaviť, že bilbordy sa dajú vysvetliť napr. tak, že SaS si v telefónnom zozname vyhľadala priezvisko Fico, príslušnému človeku zaplatili odmenu a ten súhlasil s použitím svojho priezviska na bilbordoch. Ako sa dá, vážené dámy, páni, ale vysvetliť použitie slovného spojenia: „predseda najsilnejšej opozičnej strany SMER – SD Robert Fico“ v oficiálnom liste predsedu Národnej rady Slovenskej republiky. Na toto vysvetlenie neexistuje, a preto zostáva mne osobne a mnohým ľuďom na Slovensku len veľmi zlý a prehlbujúci sa pocit, že na stoličke druhého najvyššieho ústavného činiteľa sedí nesprávny človek. Ako je možné, že predseda Národnej rady Slovenskej republiky pán Sulík pre český denník povie, že „Fico patrí do basy“. A toto bol titulok v novinách Lidové noviny. A potom, keď mu v súvislosti s referendom, zbytočným referendom, tečie do topánok, neštíti sa zločinca patriaceho do basy použiť ako lákadlo pre slovenskú verejnosť na referendum. (Veľký potlesk.) Vážené dámy a páni, po dvadsiatich rokoch v politike som zvyknutý na všetko, ale takéto detinské, smiešne podvody som ešte nezaznamenal. Nikdy som nezaznamenal takéto nekorektné správanie medzi ústavnými činiteľmi, zneužívanie cudzieho mena na politické ciele. Je to zahanbujúce, dehonestujúce funkciu predsedu Národnej rady Slovenskej republiky, trápne a odsúdeniahodné. (Potlesk.) V zhode s oficiálnym stanoviskom strany SMER – sociálna demokracia oznamujem verejne a navždy, že referenda, ktoré iniciuje SaS, a ktoré je zbytočné a ktoré bude stáť 7 200-tisíc eur, sa nezúčastním. Po všetkom, čo sa okolo tohto referenda deje, ani inú možnosť nevidím. Rovnako žiadam predsedu Národnej rady Slovenskej republiky, aby bez môjho súhlasu nezneužíval moje meno a oznámil starostom a primátorom, že jeho informácia o mojej účasti v referende bola účelovo zavádzajúca. Ak je na bilbordoch použité moje meno, čomu sa SaS, ako som už uviedol, môže vyhnúť v nájdení si iného priezviska Fico v telefónnom zozname, žiadam predsedu Národnej rady, aby strana SaS tento bilbord stiahla, pretože je flagrantným poškodením mojich osobnostných práv. Samozrejme, že využijem všetky prostriedky, aby som starostov a primátorov informoval o mojom postoji, ale aj o tom, kto to vlastne sedí ako primus inter pares v Národnej rade Slovenskej republiky. Ďakujem pekne. Je to hanba! (Dlhotrvajúci potlesk.)